KIRJALLINEN KYSYMYS E-1709/02 esittäjä(t): Nuala Ahern (Verts/ALE) komissiolle. Tavaroiden liikkuvuus.



Virallinen lehti nro 092 E , 17/04/2003 s. 0081 - 0081



KIRJALLINEN KYSYMYS E-1709/02 esittäjä(t): Nuala Ahern (Verts/ALE) komissiolle (13. kesäkuuta 2002) Aihe: Tavaroiden liikkuvuus Eräs Espanjassa vuosia töissä ollut irlantilainen on palaamassa kotimaahansa ja haluaa tuoda mukanaan tietyn määrän espanjalaista viiniä. Sekä Iso-Britannian että Irlannin tulliviranomaiset asettavat esteitä espanjalaisen viinin tuomiselle. Rajoitukset koskevat ennen kaikkea tuotavan määrän rajoittamista ja sitä, että jos viiniä ei tuoda maahan henkilökohtaisesti, siitä on maksettava sekä tullimaksu että valmistevero. Eikö tämä ole perustamissopimuksen hengen ja tavaroiden vapaan liikkuvuuden vastaista? Frederik Bolkesteinin komission puolesta antama vastaus (1. lokakuuta 2002) Sisämarkkinoiden perustaminen ja toiminta edellyttää myös valmisteveron alaisten tavaroiden vapaata liikkuvuutta. Tätä koskevat säännöt vahvistettiin valmisteveron alaisten tuotteiden hallussapidosta ja liikkumisesta annetussa direktiivissä 92/12/ETY(1). Direktiivin päätavoitteena oli varmistaa valmisteveron alaisten tuotteiden vapaa kaupallinen liikkuvuus jäsenvaltioiden välillä, koska valmistevero maksetaan ainoastaan kerran siinä jäsenvaltiossa, jossa tavarat lopullisesti käytetään. Kansalaisten todettiin kuitenkin ostavan usein tavaroita omaan käyttöönsä muussa kuin siinä jäsenvaltiossa, jossa he aikovat ne kuluttaa. Tarkoitus ei ole koskaan ollut soveltaa kyseisiin ostoihin tullia siinä jäsenvaltiossa, jossa tavarat lopullisesti käytetään. Direktiivin 8 artiklassa muutettiin sen vuoksi yleistä sääntöä ja edellytettiin tullin maksamista siinä jäsenvaltiossa, jossa tavarat on ostettu. Artiklaan sovelletaan kuitenkin tiettyjä ehtoja, joiden tarkoituksena on varmistaa, että asianomaiset ostot eivät liity kaupalliseen liiketoimintaan. Arvoisan parlamentin jäsenen kysymyksen kannalta merkityksellistä on, että ostajan on kuljetettava asianomaiset tavarat. Asiassa C-296/95(2) yhteisöjen tuomioistuin tutki kyseisen edellytyksen yksityiskohtaisesti. Tuomioistuin otti huomioon säännöksen tarkan sanamuodon kaikilla yhteisön kielillä ja totesi tuomiossaan, että direktiivin 8 artiklaa sovelletaan ainoastaan silloin, kun tavaroiden kuljetuksessa ei käytetä asiamiestä, vaan tavarat ostaneen yksityishenkilön on kuljetettava ne itse. Tämän vuoksi yksityishenkilön kuljettaessa valmisteveron alaisia tavaroita itse valmistevero kannetaan ainoastaan siinä maassa, jossa tavarat on hankittu edellyttäen, että yksityishenkilö on hankkinut tavarat omaan käyttöönsä (ilman määrällisiä rajoituksia). Jos tavaroiden kuljetuksessa on mukana kolmas osapuoli, esimerkiksi kuljetusliike, tuomiota C-296/95 kirjaimellisesti tulkitsemalla voisi päätyä siihen johtopäätökseen, että direktiivin 92/12/ETY 8 artiklaa ei sovelleta. Tästä johtuen valmisteveron alaiset tavarat verotettaisiin määrämaassa. Komissio on kuitenkin sitä mieltä, että ilmaisun itse kuljettamat kirjaimellista tulkintaa olisi sovellettava ainoastaan kuljetuksiin, jotka ovat luonteeltaan suoraan tai välillisesti kaupallisia eikä arvoisan parlamentin jäsenen tarkoittamiin tilanteisiin, joissa yksityishenkilö siirtää henkilökohtaista omaisuuttaan yhdestä jäsenvaltiosta toiseen asuinpaikkaansa muuttaessaan. Tähän mennessä yhteisöjen tuomioistuin ei ole vahvistanut kyseistä komission tulkintaa. Komissio valmistelee parhaillaan kertomusta direktiivin 92/12/ETY 710 artiklan soveltamisesta. Tässä yhteydessä komissio tutkii, tarvittaisiinko direktiiviin selvennyksiä oikeusvarmuuden takaamiseksi arvoisan parlamentin jäsenen tarkoittamissa tilanteissa. (1) Neuvoston direktiivi 92/12/ETY, annettu 25 päivänä helmikuuta 1992, valmisteveron alaisia tuotteita koskevasta yleisestä järjestelmästä sekä näiden tuotteiden hallussapidosta, liikkumisesta ja valvonnasta (EYVL L 76, 23.3.1992, s. 1). (2) Yhteisöjen tuomioistuimen tuomio 2 päivänä huhtikuuta 1998, The Queen vastaan Commissioners of Customs and Excise, ex parte EMU Tabac SARL, The Man in Black Ltd, John Cunningham, Kok. 1998 I-1605.